APROBACIÓN DEFINITIVA DO PLAN ESPECIAL DE PROTECCIÓN E ACONDICIONAMENTO DO MONTE DA MINA (EXPTE.13677/411)
ADMINISTRACIÓN LOCAL — Municipal — Vigo (Urbanismo e Patrimonio, 24/04/2015)

O Pleno do Concello de Vigo en sesión do 23 de febreiro de 2015, adoptou entre outros o seguinte acordo: PRIMEIRO: Aprobar definitivamente o «PLAN ESPECIAL DE PROTECCIÓN E ACONDICIONAMENTO DO MONTE DA MINA», redactado polos servizos técnicos e xurídicos da Oficina de Planeamento e Xestión na súa versión V2, con data de febreiro de 2014 (exp.13677/411). SEGUNDO: Dar traslado do presente acordo á Consellería de Medio Ambiente, Territorio e Infraestruturas xunto con copia autenticada de dous exemplares do instrumento aprobado definitivamente con todos os planos e documentos que o integran sobre os que recae a presente aprobación definitiva, debidamente dilixenciados polo Secretario do Concello, facendo constar este extremo. TERCEIRO: Ordear a publicación do presente acordo no DOG, en cuxo anuncio farase mención á remisión á CMATI da documentación referida no apartado quinto presente acordo e, así mesmo, publicar no BOP de Pontevedra o documento que conteña a normativa e ordenanzas. CUARTO: Ordear a publicación do presente acordo xunto coa ordenación definitivamente aprobada, na sede electrónica do Concello de Vigo e practicar as notificacións preceptivas en observancia da lexislación aplicable. QUINTO: O Plan Especial ten natureza de disposición de carácter xeral polo que contra este acordo poderá interpoñerse recurso contencioso-administrativo, no prazo de dous meses, a partir do día seguinte da súa publicación, de acordo co artigo 46.1 da LRXCA, perante a Sala do Contencioso-Administrativo do Tribunal Superior de Xustiza de Galicia, sen prexuízo do exercicio das accións legais que se estimen convenientes. Faíse constar no presente anuncio que con data 23 de marzo de 2015, remitiuse á Consellería de Medio Ambiente, Territorio e Infraestructuras, copia autenticada de dous exemplares do instrumento aprobado definitivamente con todos os planos e documentos que o integran sobre os que recae a presente aprobación definitiva, debidamente dilixenciados. Procédase á publicación no Boletín Oficial da Provincia da normativa e ordenanzas de aplicación no Plan Especial de Protección e Acondicionamento do Monte da Mina, da que a súa redacción literal é a seguinte: 1. O Plan Especial de protección e acondicionamento do Monte da Mina formúlase en desenvolvemento do Plan Xeral de Ordenación Municipal (PXOM) de Vigo aprobado definitiva e parcialmente mediante Orde da CPTOPT do 16.05.2008 (DOG nº 106, do 03.06.2008) e por Orde do Conselleiro da CMATI do 13.07.2009 (DOG nº 144, do 24.07.2009) de aprobación definitiva do documento de cumprimento da orde do 16.05.2008, así como en aplicación dos artigos 4.1.6 e 4.1.7 das súas NNUU e en desenvolvemento da ficha do sistema xeral de espazos libres SX/EL-ZV/B11 MONTE DA MINA, que figura no seu Tomo IV Documento de Xestión e Execución.2. O presente Plan Especial ten natureza de instrumento de planeamento de desenvolvemento previsto nos artigos 68, 69 e 71 da Lei 9/2002, do 30 de decembro, de Ordenación Urbanística e Protección do Medio Rural de Galicia. O presente Plan Especial ten como finalidade establecer as medidas necesarias para asegurar a protección, conservación, catalogación, mellora e posta en valor do patrimonio arqueolóxico, arquitectónico e etnográfico, dos espazos naturais, da paisaxe e do medio físico do Monte da Mina, así como para levar a cabo a ordenación urbanística detallada no seu ámbito.1. O ámbito territorial do Plan Especial localízase na parroquia de Castrelos, entre os barrios de Costa e a Galindra, no centro do Concello de Vigo. Abrangue unha superficie total de aproximadamente 117.000 m2, nos que se inclúen 86 parcelas catastrais. A delimitación concreta figura no plano P.01 de Ordenación, resultado do reaxuste realizado polo presente Plan Especial sobre a delimitación que figura no PXOM, ao incorporarse a totalidade do camiño da Faldriqueira.2. Ao respecto das parcelas números 10, 76, 77, 78, 79, 80, 81, 82, 83, 84, 85 e 86, exteriores aos viais perimetrais e incluídas polo PXOM no ámbito territorial do Plan Especial, este Plan Especial limítase a manter as afeccións das aliñacións definidas no PXOM sen conter ningunha outra regulación específica. O Plan Especial do Monte da Mina consta dos seguintes documentos: 1. Memoria Informativa: Documento de caracterización e valoración do medio que xustifica a conveniencia e oportunidade do Plan.2. Memoria Xustificativa: Documento no que se enumeran os obxectivos a acadar coa aplicación do Plan Especial e se definen os criterios para conseguir os obxectivos fixados e se describe a proposta de ordenación e as actuacións concretas para lograr tales obxectivos, así como o prazo prefixado para a súa execución. Inclúe tres anexos: o primeiro de tramitación, o segundo un estudo de visibilidade desde o Pazo de Castrelos da ordenación proposta na área residencial e no terceiro anexo se incorpora un estudo dos muros tradicionais.3. Normativa do Plan Especial: Documento que recolle a definición das categorías de ordenación e protección, así como as disposicións que regulan os usos, actividades e edificación no ámbito ordenado, para conciliar a protección e desfrute do medio natural e rural do Monte da Mina.4. Estratexia de actuación e Estudo económico financeiro: Documento que recolle unha estimación de actuacións e prazos para lograr os obxectivos fixados e do custo estimativo das mesmas.5. Catálogo.6. Planos: PLANOS DE INFORMACIÓN: I.01. V.1. SITUACIÓN. Escala 1/60.000, 1/2.500. A2 I.02. V.1. PXOM VIXENTE. Escala 1/2.000. A2 I.03. V.1. EVOLUCIÓN HISTÓRICA. Escala 1/5.000, 1/2.000. A2 I.04. V.1. PARCELARIO. Escala 1/1.500. A2 I.05. V.1. PROTECCIÓNS. Escala 1/2.000. A2 I.06. V.1. USOS–TIPOLOXÍA EDIFICATORIAS. Escala 1/1.500. A2 I.07. V.1. ESTUDO PAISAXE. Escala 1/15.000. A2. I.08. V.1. TOPOGRAFÍA–SECCIÓNS. Escala 1/2.000. A2 I.09. V.1. REDES DE SERVIZOS. Escala 1/1.500. A2 I.10. V.1. ZONIFICACIÓN. Escala 1/1.500. A2 I.11. V.1. DESCONFORMES. Escala 1/1.500. A2 PLANOS DE PROPOSTA-ORDENACIÓN: P.01. V.1. PLANO DE ORDENACIÓN-PLANTA. Escala 1/1.000. A1 P.02. V.1. PLANO DE ORDENACIÓN-SECCIÓNS. Escala 1/300. A1 P.03. V.1. ACTUACIÓNS-XESTIÓN. Escala 1/1.500. A2 P.04. V.1. ACTUACIÓNS-IGREXA. Escala 1/1.300. A2 P.05. V.1. IMAXE FINAL. Escala 1/1.000. A1 1. A interpretación dos contidos deste Plan Especial debe facerse considerando o documento como un todo unitario. No suposto de que se producisen interpretacións contraditorias ou discordancias entre a documentación escrita e a gráfica, prevalecerá a primeira sobre a segunda e no caso de contradicións entre as normas de protección e as de ordenación, adoptarase a interpretación que leve consigo o maior grao de protección.2. As dúbidas que puideran xurdir na interpretación do Plan Especial do monte da Mina serán resoltas pola Xerencia Municipal de Urbanismo do Concello de Vigo.3. No non previsto expresamente nas normas do Plan Especial aplicarase o PXOM de Vigo.1. As disposicións deste Plan Especial serán vinculantes tanto para ás Administracións Públicas como para os particulares dende a súa entrada en vigor.2. Os documentos de Memoria Informativa e Memoria Xustificativa son de carácter meramente informativo e xustificativo, así como os planos de información.3. Os documentos de Normativa do Plan Especial e a serie de Planos de Ordenación terán carácter vinculante.4. No seu ámbito de aplicación este Plan Especial ten unha vocación unicamente de protección ambiental de toda a edificación existente, agás nos casos de catalogación específica dalgún edificio ou elemento concreto. Considerarase normativa vinculante a catalogación das edificacións.1. As determinacións do Plan Especial entrarán en vigor de acordo co disposto na lexislación urbanística na súa relación cos artigos 70.2 e 65.2 da Lei 7/1985, do 2 de abril, reguladora das bases de réxime local e terán vixencia indefinida ata a súa revisión ou modificación.2. A revisión ou modificación das súas determinacións poderá realizarse en calquera momento a través dos mesmos trámites seguidos para a súa aprobación.3. Anualmente supervisarase o desenvolvemento deste Plan Especial mediante a súa integración no informe anual de seguimento do PXOM. O dito informe recollerá, no seu caso, aquelas adaptacións ou modificacións a incorporar ao Plan Especial para a súa adecuación ás circunstancias do momento.1. A xestión do presente Plan Especial correspóndelle ao Concello de Vigo, sen prexuízo da cooperación que podan prestar outras Administracións Públicas no ámbito das súas competencias ou da participación de colectivos ou de particulares de acordo coa normativa e o presente Plan.2. A obtención dos terreos destinados a Sistemas Xerais terá lugar mediante expropiación forzosa, por convenio entre a administración e o propietario ou por permuta forzosa con terreos do patrimonio municipal de solo, de acordo coa lexislación urbanística e en aplicación do artigo 166 da LOUGA.3. O Concello de Vigo dará prioridade á adquisición daquelas parcelas de titularidade privada existentes na zona de ordenanza MM. MP. “Monte Público”. 1. O Plan Especial prevé na súa estratexia de actuación unha serie de accións de reurbanización e restauración ambiental, delimitadas nos plano P-03 e P-04, que deberán desenvolverse a través de Proxectos específicos de obras ou Proxectos de urbanización.2. Así mesmo, poderán levarse a cabo actuacións de recuperación ou mellora do medio natural a través de actuacións de reforestación ou restauración.3. Todos os proxectos que se desenvolvan dentro do seu ámbito territorial deberán recoller as medidas protectoras previstas no presente Plan e na lexislación protectora do patrimonio cultural e do medio ambiente que lle resulten de aplicación.4. Todas as medidas protectoras e correctoras e os controis ambientais indicados que deban incorporarse aos citados proxectos, deberán de facelo co suficiente grao de detalle para garantir a súa efectividade. Aquelas medidas que sexa posible orzamentar deberán incluírse como unidades de obra, coa súa correspondente partida económica nos proxectos e aquelas que non podan presupostarse incluiranse no prego de condicións técnicas. O Plan Especial divide o seu ámbito territorial en áreas de ordenanza particular, áreas de cautela arqueolóxica e áreas de fraxilidade paisaxística. Ditas áreas non son excluíntes entre si, podendo quedar afectada unha mesma parcela por unha ou varias áreas de ordenanza particular, de protección arqueolóxica e de protección paisaxística. Ao final desta normativa figura un cadro informativo coas ordenanzas que lle son de aplicación a cada unha das parcelas catastrais incluídas no ámbito. Toda actuación, obra ou intervención que pretenda executarse nunha parcela afectada simultaneamente por varias áreas de ordenanza particular, de protección arqueolóxica ou paisaxística deberá cumprir as determinacións contidas no presente Plan Especial para cada unha delas e, en caso de contradición entre tales determinacións, prevalecerán as máis restritivas e as que proporcionen unha maior protección sobre bens e valores obxecto de protección neste Plan Especial.1. Estas áreas, que figuran delimitadas graficamente no plano de ordenación P-01, poden solaparse entre si, de tal xeito que en cada parcela deberán cumprirse as determinacións do PXOM, as xerais propias deste Plan Especial e as particulares da área ou áreas de ordenanza particular deste Plan Especial nas que estea incluída.2. Establécense as seguintes áreas de ordenanza particular: NC. ”NÚCLEO CENTRAL PARROQUIAL” PA. ”PROTECCIÓN ARQUEOLÓXICA” R. ”CONXUNTO RESIDENCIAL MESTRES GOLDAR” MP. ”MONTE PÚBLICO” EQ. ”EQUIPAMENTOS MONTE DA MINA-CASTRELOS” AP. ”ABA DE POÑENTE” PP. ”PROTECCIÓN PAISAXÍSTICA” 1. Esta zona de ordenación abarca principalmente o conxunto da igrexa románica co seu adro, o cemiterio, a casa reitoral, o cruceiro e o conxunto de casarío incluído polo PXOM na zona delimitada de protección, na confluencia entre a rúa Mestres Goldar e a praza da igrexa.2. Esta área engloba elementos e espazos a preservar polos seus valores patrimoniais e como espazo público de referencia de toda a parroquia de Castrelos e, igualmente, tenta potenciar e conservar a singularidade da Igrexa de Santa María de cara a súa declaración de Ben de Interese Cultural.3. Nesta área se inclúen os elementos de patrimonio arquitectónico con protección de ámbito local: o elemento arquitectónico catalogado polo PXOM A_156 do conxunto parroquial, os elementos do catálogo etnográfico (hórreos 01-0823 e 01-0824) e os elementos catalogados por este Plan Especial (MM-01Escola Unitaria Mestres Goldar e MM-02 e MM-03 casas de obra do igrexario parroquial). Tamén se inclúe o eixo principal da rúa Mestres Goldar, a Praza-adro da Igrexa e o casarío residencial central.4. O presente Plan establece limitacións á implantación de usos e de edificacións nesta área. As actuacións e obras permitidas réxense ademais de polo presente Plan, pola normativa do Catálogo do PXOM. No caso de que teña lugar a declaración de BIC da Igrexa de Santa María, será tamén de aplicación a lexislación protectora do patrimonio cultural.5. As intervención nos espazos públicos ou nas edificacións, serán consultadas á Consellería de Cultura da Xunta de Galicia cando así o esixa a lexislación protectora do patrimonio cultural.6. O criterio de actuación é a conservación, investigación, restauración e posta e valor tanto da Igrexa, como ben cultural, como dos elementos catalogados, segundo o seu respectivo grao de protección, garantíndose a intervención controlada dos espazos e elementos na súa contorna.1. Esta constituída polas áreas delimitadas no plano 13-L da cartografía do Plan Xeral e nos planos de ordenación deste Plan Especial como áreas de protección integral dos elemento arqueolóxicos GA36057149 (Castro da Monte da Mina) e GA36057014 (necrópole de Castrelos), así como a área de respecto dos mesmos elementos que tamén figura grafada nos planos, ás que se lle engaden a parcela da escola unitaria e as dúas parcelas estremeiras.2. O criterio de actuación é a conservación, investigación, restauración e posta en valor do ben cultural, establecendo limitacións adicionais á implantación de usos e edificacións.1. A zona comprende a agrupación de edificacións aliñadas coa rúa Mestres Goldar e camiño de Xiña, configurando un núcleo de poboación en fileira. Inclúense tamén as parcelas baleiras situadas nesa zona, cualificadas transitoriamente polo PXOM coa ordenanza 10-2ª, de edificación residencial exterior. A tipoloxía edificatoria é de vivenda unifamiliar illada, con alboios acaroados a lindeiros en moitos casos.2. O criterio de actuación será a integración dos usos residenciais á contorna mediante a adaptación das parcelas e das edificacións ás pendentes do terreo dende o punto de vista topográfico, ambiental e paisaxístico. Distínguense, basicamente, dúas situacións ou subáreas: parcelas consolidadas, nas que se conservarán as condicións de parcelación e edificación actuais, e parcelas baleiras, nas que se precisarán as condicións de parcela e edificación para a súa mellor integración na topografía existente.1. Comprende tanto a zona de monte existente como o previsto polo PXOM como sistema xeral de espazos libres e zonas verdes. Inclúense superficies de monte veciñal en man común e monte privado, así como parcelas municipais xa destinadas a zonas verdes, lecer, aparcamentos e viais.2. O criterio de actuación principal é propiciar a obtención da totalidade deste solo como espazo público para o lecer e desfrute de toda a poboación, respectando as súas condicións naturais e paisaxísticas, para o que procurarase manter a integridade física do monte, fomentar a conectividade biolóxica dos hábitats e promover a recuperación dos distintos estratos que integran as formacións boscosas, favorecendo a biodiversidade.1. A zona ten un carácter descontinuo e inclúe distintas parcelas de equipamentos situadas tanto no cumio do Monte da Mina como na súa aba de poñente.2. No cumio do monte da Mina existen dúas instalacións deportivas (un pavillón cuberto e un campo de fútbol), e un edificio socio-cultural (da asociación de veciños de Castrelos), que segundo o PXOM teñen o carácter de dotacións públicas existentes enclavadas no sistema xeral de espazos libres e zonas verdes do monte, sen que se prevexa a súa ampliación.3. Na aba de poñente inclúense un inmoble relixioso (a igrexa parroquial), un espazo dedicado a servizos públicos funerarios (o cemiterio), unha parcela educativo-asistencial (Aspanaex) e a parcela de uso educativo da Escola Unitaria Mestres Goldar. Estes equipamentos son considerados polo PXOM como Sistema local.4. O criterio de actuación é o de posibilitar a integración ou remodelación destes equipamentos, sen que se produzan maiores ocupacións do solo, agás o relativo á regularización da parcela da escola unitaria a costa da incorporación das dúas pequenas parcelas lindeiras números 41 e 42, regulando e clarificando tales usos dotacionais.1. É a ladeira do Monte da Mina na que se efectúa a transición tanto visual como física entre o Parque de Castrelos e o cumio do Monte da Mina. Comprende a parcela de ASPANAEX, cunha superficie total de 7.650 m² os viais do camiño de Corredoura e a subida á Praza da Igrexa (tamén denominado “Camiño da Faldriqueira”). 2. O criterio de actuación é a definición dunhas condicións de asentamento en pendente que preserven paisaxisticamente as perspectivas visuais do Monte da Mina e propicien a conexión visual e peonil entre o Parque de Castrelos e a Igrexa Parroquial.1. Son aquelas zonas que pola súa visibilidade resultan de interese paisaxístico e nas que, pola súa fraxilidade, calquera intervención nas mesmas poderá alterar a calidade estética da contorna. Nestas áreas inclúense as zonas delimitadas no plano P-01 nas abas e vaguadas que segundo o estudo da paisaxe constitúen un salientable elemento diferenciador da paisaxe.2. O criterio de actuación nestas áreas céntranse na súa mellora estética e perceptual mediante a conservación da vexetación de interese naturalístico e a substitución de plantacións forestais de alcolitos e coníferas por especies máis acordes á finalidade deste Plan Especial. Dado que un dos elementos de maior impacto na paisaxe da área é a abundante presenza de postes e cableados eléctricos e antenas, establécese a necesidade de realizar un estudo técnico sobre a viabilidade de soterramento das liñas e a unificación de antenas.1. Con carácter xeral, a definición de usos globais, característicos, permitidos e compatibles respóndese coas realizadas no PXOM nas correspondentes ordenanzas de aplicación.2. Non obstante, o Plan Especial pormenoriza detalladamente ditos usos globais en cada unha das súas áreas de ordenanza particular, dentro dos seguintes usos e clases da estrutura de usos do PXOM: Uso 1 Residencial: Clase: Vivenda e Residencia. Uso 3 Terciario Xeral: Clase: Oficinas e Centros de Reunión. Uso 4 Dotacional: Clase: Educación, Socio-cultural, Asistencial, Servizos públicos, Relixioso e Deportivo. Uso 7 Espazos libres: Clase: Espazos libres e zonas verdes. Uso 9 Transportes e comunicación: Clase: Rede Viaria. Uso 10 Agropecuario.1. O Plan Especial recolle unha serie de usos e actividades prohibidas en función dos bens ou recursos que trata de protexer. Non obstante, na totalidade do seu ámbito territorial, establece as seguintes prohibicións: a) Prohibición absoluta de verquido de calquera tipo de entullo en todo o ámbito do Plan Especial, así como a queima de residuos sólidos. b) Prohibición de eliminación de árbores e arbustos de especies autóctonas, agás que afecten aos restos arqueolóxicos. c) Prohibición da introdución de certas especies alóctonas de flora e fauna. d) Prohibición da implantación de calquera tipo de actividade industrial.2. Terán a consideración de usos prohibidos, todos aqueles que non figuren como admitidos, compatibles ou tolerados no desenvolvemento do Título 3 da presente normativa.1. Identifícanse os seguintes recursos susceptibles de protección aos que se lles asignan as recomendacións e prohibicións específicas recollidas neste artigo: 1.1. Protección de recursos xeolóxicos: queda prohibida calquera uso ou actividade que conleve unha alteración e perda do valor ecolóxico dos rochedos e material litolóxico.1.2. Protección de recursos hidrolóxicos: queda prohibida calquera acción que poda alterar o caudal e a calidade das augas superficiais e subterráneas, así como a súa contorna. As fontes e mananciais existentes dentro da área ordenada considéranse elementos de interese a protexer.1.3. Protección do solo: deben evitarse todas aquelas accións que ocasionen a perda de solo. A rexeneración de solos co fin de atallar a erosión causada polo auga ou por calquera outra causa, realizarase con materiais da mesma orixe que os perdidos, sendo preceptivo un informe que xustifique a súa idoneidade.1.4. Protección da vexetación: velarase pola protección da vexetación autóctona, promovendo actividades e proxectos tendentes á rexeneración, recuperación e mantemento das comunidades vexetais características. Para a súa rexeneración, utilizarase material vexetal da zona, cando sexa posible, ou outras especies autóctonas, evitando a introdución de especies alóctonas. A utilización de produtos fitosanitarios e zoosanitarios estará condicionada á elaboración dun informe previo de idoneidade que xustifique a súa utilización. Nel especificaranse as zonas de actuación e prazos e deberá ser aprobado previamente polo servizo municipal de montes, parques e xardíns.1.5. Protección da fauna: prohíbense, con carácter xeral, as actividades que podan supoñer un deterioro ou impacto negativo sobre a fauna silvestre, tales como a destrución de niños e madrigueiras, incluíndo a captura e manipulación de larvas, crías, ovos e animais adultos, así como molestias sobre os seus requirimentos biolóxicos, especialmente no concernente á reprodución.1. O Concello de Vigo e as demais Administracións Públicas competentes por razón da materia, facilitarán o transporte sostible no ámbito e potenciarán o seu acceso mediante as liñas urbanas de autobuses.2. Recoméndase o estudo da conveniencia de implantar un servizo de transporte parroquial en vehículo de pequeno volume que comunique os distintos barrios da parroquia de Castrelos co centro veciñal, que podería facer as veces de “centro de día”. 3. Prohibirase o tráfico pasante de vehículos xunto á ábsida da Igrexa de Santa María, na rúa Mestres Goldar. A tal efecto disporase de fondos de saco tanto na rúa Mestres Goldar para cambios de sentido para vehículos que circulen en sentido Norte-Sur dende o camiño Cruceiro e no sentido Sur-Norte dende o camiño da Xiña.4. O acceso de vehículos á zona da praza da Igrexa limitarase, quedando restrinxido aos vehículos de emerxencias, vixilancia, mantemento e de residentes. O acceso rodado baixo calquera outra circunstancia deberá contar coa autorización municipal do departamento de Seguridade, Circulación e Transportes.5. Sinalización a) Unicamente permítese a instalación de elementos de sinalización propia da seguridade viaria, direccional e informativa-interpretativa para fins educativos e de xestión da área ordenada, prohibíndose todo tipo de publicidade comercial, agás os rótulos de actividades autorizadas dentro do ámbito. b) A sinalización autorizada deberá manterse actualizada e en bo estado de conservación. c) Os elementos de sinalización realizaranse en materiais acordes coa contorna, de modo que se favoreza a súa integración no mesmo.6. Eliminaranse aqueles elementos introducidos na paisaxe tales como torres eléctricas, antenas, estruturas metálicas ou de fábrica sen uso, así como calquera outro que distorsione con ela. Se os elementos degradantes estiveran en uso adoptaranse as medidas oportunas para posibilitar a súa eliminación.1. Co fin de mellorar o coñecemento sobre o monte e os seus valores e potenciar unha conciencia ambiental, fomentaranse as iniciativas tendentes á realización de estudos que permitan afondar no coñecemento do seu patrimonio natural e cultural nos seus diferentes aspectos (ecolóxico, xeolóxico, histórico, etnográfico, social e económica). Entregarase unha copia dos traballos realizados no seo destas iniciativas ao Concello de Vigo para formar parte do fondo documental e bibliográfico municipal e, no seu caso, das institucións parroquiais de Castrelos.2. Igualmente fomentarse a conservación medioambiental e dos valores culturais a través de campañas e programas de divulgación e sensibilización cidadán.1. Sen prexuízo do cumprimento da lexislación que resulte de aplicación en materia de prevención e extinción de incendios, a Lei 3/2007, de 7 de abril, de Prevención de incendios forestais de Galicia servirá de referencia para adopción das medidas que procedan.2. Como medida preventiva, prohíbese o uso do lume, agás para as actividades e nas condicións, períodos ou zonas autorizadas polo Concello ou Administración competente, nos termos que establece a lexislación de prevención de incendios forestais. A utilización de fogos de artificio ou doutros artefactos pirotécnicos requirirá á previa autorización do Concello.3. Durante as épocas de alto perigo de incendio, será obrigatorio que os traballos ou actividades que se desenvolvan no ámbito territorial deste Plan Especial cumpran as seguintes medidas de prevención: os tractores, máquinas e vehículos de transporte pesado de todo tipo deberán estar dotados de dispositivos de retención de chispas e antilapas nos tubos de escape e deberán estar provistos de equipamento para extinción de incendios e o uso de maquinaria non forestal nin agrícola con ferramentas que poda producir chispas ou soldaduras precisará da correspondente autorización administrativa. Refírese á zona delimitada cunha liña de cadrados no plano de ordenación P-01. Defínese o seguinte réxime particular de usos: Uso característico: Residencial unifamiliar (na área R), Dotacional Relixioso (no conxunto Parroquial), Dotacional Servizos Públicos (no Cemiterio), Dotacional Asistencial (na parcela de Aspanaex). Usos compatibles no mesmo edificio: na área R segundo o réxime do PXOM para a ordenanza 10, no apartado 2 do artigo 9.10.23 das NN. UU., agás usos industriais que se considerarán expresamente prohibidos. Usos tolerados ou permitidos provisionalmente: Os usos culturais, recreativos e festivos esporádicos, sometidos a autorización administrativa, aos que se refire a normativa do PXOM nos artigos 5.1.15 e 2.1.7. Usos prohibidos: Industrial e almacéns, ademais dos non especificados expresamente nos apartados anteriores nin nos de referencia.1. A igrexa parroquial, a casa reitoral e o cemiterio, integrantes do elemento catalogado polo PXOM A_156, rexeranse pola Normativa do catálogo do PXOM para os bens de catalogados con PROTECCIÓN INTEGRAL, permitíndose unicamente obras de mantemento, consolidación e recuperación. Subsidiariamente rexeranse polas condicións de uso e edificación da Ordenanza 13 do PXOM (artigos 9.13.31 e 9.13.32 para o conxunto parroquial e artigos 9.13.29 e 9.13.30 para o cemiterio). 2. Os elementos catalogados por este Plan Especial que se identifican como MM-01, MM-02, MM-03 e MM-04, rexeranse pola normativa do Catálogo do PXOM, como PROTECCIÓN AMBIENTAL ESPECÍFICA, permitíndose as obras que se especifican na respectiva ficha particular de catalogación, anexa a esta normativa.3. Nas parcelas desta área que tamén pertenzan ás zonas de ordenanza MM. R ou MM. AP, as condicións de edificación e volume rexeranse polo que dispoñan estas respectivas ordenanzas MM. R e MM. AP, coas precisións que deban terse en conta en aplicación da presente ordenanza MM. NC.4. As intervencións no espazo público seguirán os criterios de intervención que figuran nos planos P-03 e P-04 deste Plan especial.5. Os materiais e técnicas construtivas a empregar nesta área de ordenanza serán os tradicionais da zona, con muros de peche e fachada en cachotería ou cantería de granito, cubertas a dous ou catro augas de tella cerámica curva, ocos de fachada de proporción vertical con carpinterías de madeira, prohibíndose a utilización de cores ou texturas que supoñan unha alteración importante para a imaxe do conxunto.6. Calquera intervención sobre a edificación e os espazos libres nesta área deberá someterse, previamente ao outorgamento de licenza ou aprobación do proxecto, a informe da Dirección Xeral de Patrimonio Cultural da Consellería de Cultura da Xunta de Galicia, en relación coa ordenación do Conxunto parroquial e a Igrexa de Castrelos.7. Procederase á eliminación ou soterramento das liñas de tendido aéreo existentes e retirada dos elementos destas que estean fóra de servizo.1. As presentes normas de protección arqueolóxica serán de aplicación en todo o ámbito do Plan Especial de Protección, nas áreas delimitadas ao respecto.2. O Plan Especial delimita catro áreas de cautela arqueolóxica seguindo os datos históricos e arqueolóxicos que se posúen e tendo en conta as actuacións propostas e que figuran tramadas nos planos de ordenación en distintas tramas raiadas a 45º: ÁREA PA1: comprende o espazo delimitado nos planos e documento de ordenación como área de protección integral do xacemento do Castro do Monte da Mina, en solo clasificado como sistema xeral de zonas verdes, ao que hai que superpoñer o de protección arqueolóxica. ÁREA PA2: comprende o espazo delimitado nos planos e documento de ordenación como área de protección integral do xacemento do Castro do Monte da Mina, en solo clasificado como urbano consolidado coa ordenanza 10.2º, incluíndo a parcela ocupada polo cemiterio (equipamentos locais). ÁREA PA3: comprende os terreos delimitados nos planos e documentos de ordenación como área de respecto dos xacementos arqueolóxicos do Castro do Monte da Mina e Necrópole de Santa María de Castrelos. ÁREA PA4: comprende o espazo delimitado nos planos e documento de ordenación como área de protección do xacemento da Necrópole de Santa María de Castrelos, en solo clasificado como sistemas locais de espazos libres e zonas verdes.3. As modificacións das áreas de cautela arqueolóxica, en función do resultado que arroxen os novos datos arqueolóxicos ou históricos que se obteñan, tramitaranse a proposta da Unidade de arqueoloxía municipal seguindo o procedemento establecido para a modificación puntual dun Plan Especial.1. Para garantir a protección do patrimonio arqueolóxico, se establecen os seguintes tipos de cautelas que afectan tanto a espazos públicos como a espazos privados: 1.1. Cautela Arqueolóxica I: aplicarase ao ámbito da Área PA1. Nesta área permitiranse actuacións encamiñadas a súa conservación, protección, consolidación, investigación e posta en valor. Permitiranse os usos tradicionais agropecuarios sempre que non alteren o substrato arqueolóxico nin precisen de novas instalacións. Para a execución de talas de arborado, deberanse solicitar as autorizacións pertinentes. Á vista do proxecto/memoria para a súa execución, a Unidade Municipal de arqueoloxía proporá a conveniencia ou non de realizar algún tipo de actuación arqueolóxica. Non se poderán realizar construcións, tendidos e instalacións aéreas ou soterradas (electricidade, saneamento, auga, etc.), escavacións, recheos ou movementos de terra en xeral, así como tampouco a plantación ou o arrancado de árbores, cultivos que requiran labores profundos e a apertura de pozos ou minas. Para as instalacións xa existentes, de maneira puntual e sempre que non exista a posibilidade da súa execución fóra deste ámbito, poderanse permitir obras de mellora en canto ás infraestruturas ao servizo das construcións (abastecemento, saneamento, alumeado, mantemento de camiños existentes.). Nestes supostos, será preciso realizar un control arqueolóxico dos movementos de terra. Co obxecto de paliar o importante impacto visual das construcións existentes no cumio do monte, permitirase a plantación de árbores naquelas áreas máis degradadas do xacemento -arredor das construcións existentes-, así como a supresión de especies invasoras alóctonas. Será precisa a realización dun control arqueolóxico dos movementos de terra. Para a execución do vial alternativo a Mestres Goldar previsto no PXOM será preciso, e con carácter previo, a realización dunhas sondaxes arqueolóxicas manuais en todo o seu trazado que permita avaliar significativamente a incidencia das obras sobre o xacemento. No caso de que aparecesen estruturas arqueolóxicas que, a xuízo da Dirección Xeral do Patrimonio Cultural, se deban conservar in situ, deberá descartarse ou modificarse o deseño do vial.1.2. Cautela Arqueolóxica II: aplicarase ao ámbito da Área PA2. En toda esta área, deberán realizarse sondaxes arqueolóxicas manuais, de xeito previo á execución de proxectos de construción ou calquera tipo de obra maior que leve consigo obras de escavación ou remoción de terras. A escavación das sondaxes arqueolóxicas deberá alcanzar o substrato natural co obxecto de conquerir unha secuencia estratigráfica completa, agás que se xustifique a súa imposibilidade por cuestións técnicas ou de seguridade. O uso do subsolo para a construción quedará supeditado aos resultados obtidos nas sondaxes arqueolóxicas. No caso das obras de carácter menor que contemplen remoción de terras, a Unidade Municipal de Arqueoloxía, á vista do proxecto de obra, proporá a conveniencia ou non de realizar sondaxes arqueolóxicas previas ou outro tipo de actuación arqueolóxica.1.3. Cautela Arqueolóxica III: aplicarase ao ámbito da Área PA3. Calquera movemento de terras nesta área requirirá a realización dun previo control arqueolóxico, agás no suposto de obras que leven consigo importantes movementos de terras, caso no que, se precisará a execución de sondaxes arqueolóxicas valorativas previas, que poderán ser mecánicas ou mixtas (manuais e mecánicas) se as previsións de que aparezan restos arqueolóxicos son escasas. O uso do subsolo para a construción quedará supeditado aos resultados obtidos nas sondaxes arqueolóxicas.1.4. Cautela Arqueolóxica IV: aplicarase ao ámbito da Área PA4. As obras de reposición ou mantemento a executar nesta área someteranse a informe da Unidade municipal de arqueoloxía que, visto o proxecto de obra, proporá en función da súa incidencia no subsolo, a conveniencia de realizar ou non sondaxes arqueolóxicas previas ou o control arqueolóxico dos movementos de terra. Se fose necesario plantexar sondaxes arqueolóxicas, a súa escavación deberá chegar ao substrato, salvo que se xustifique por cuestións técnicas ou de seguridade.2. As catro cautelas establecidas neste artigo poderán modificarse no futuro, en función dos datos arqueolóxicos ou históricos que se coñezan. Para calquera modificación destas cautelas, o Concello de Vigo, a través da Unidade Municipal de Arqueoloxía, elaborará o informe e proposta correspondente. En calquera caso, as modificacións propostas serán informadas, de xeito preceptivo e vinculante, polo órgano competente da Consellería de Cultura.1. No ámbito definido no Plan Especial de Protección do Monte da Mina, os actos suxeitos a licenza así como calquera actuación -tanto de iniciativa privada como pública- que leve consigo remocións ou movementos de terra, deberán seguir a tramitación que se relaciona neste artigo, sen prexuízo doutras autorizacións necesarias, de acordo coa lexislación urbanística e sectorial vixente.2. Calquera escavación ou movemento de terras estará suxeita a licenza municipal. A solicitude desta licenza deberá ir acompañada da memoria do movemento de terras pretendido e planos que grafen a topografía actual e a resultante da escavación, en plantas e seccións, para precisar o seu alcance e posibilitar o seu trazado de planta en obra. No suposto de execución de sondaxes valorativas previas, deberán achegarse, ademais, catro exemplares do correspondente proxecto arqueolóxico dirixidos á Unidade municipal de arqueoloxía. Nos restantes supostos, o promotor presentará, xunto coa solicitude de licenza e documentación técnica preceptiva, catro exemplares do correspondente proxecto de control arqueolóxico, que se adecúe ao establecido na lexislación vixente en materia de arqueoloxía e ao estipulado na presente normativa. No caso de que non se presente o correspondente proxecto arqueolóxico, este será requirido por parte do Concello ao promotor.3. O proxecto de intervención arqueolóxica deberá dispoñer do seguinte contido mínimo: a) Identificación e descrición do inmoble ou soar obxecto da intervención, xunto con copia do plano de situación contido no proxecto de obras ou, no seu defecto, plano de situación da parcela en cartografía urbanística a escala 1:2.000 e número do plano. b) Identificación do propietario ou promotor das obras e documento acreditativo da conformidade da propiedade ou promotor co proxecto e co seu custo económico. c) Breve estudo histórico e bibliográfico que permita augurar a posible aparición de restos, a súa identificación e inclusión dentro do contexto histórico do conxunto. d) Revisión, análise e avaliación das intervencións arqueolóxicas realizadas na contorna inmediata ao soar. e) Fotografías do estado actual así como da área de intervención arqueolóxica. f) Proposta de actuación arqueolóxica razoada, con indicación de prazos de execución e metodoloxía que se vai utilizar en función das remocións previstas no proxecto de execución de obras. g) Plano coa proposta de actuación arqueolóxica. h) Equipo proposto. i) Resumo descritivo das unidades de obra do proxecto arquitectónico que impliquen movementos de terra, co seu alcance e medios de execución. No caso das sondaxes arqueolóxicas, estas deberán acadar o substrato natural.4. O proxecto de intervención arqueolóxica someterase a informe da Unidade municipal de arqueoloxía, que deberá emitilo con carácter previo á remisión do expediente ao órgano competente da Consellería de Cultura. Este informe valorará a adaptación do proxecto presentado ao establecido nas presentes ordenanzas e lexislación de aplicación, podendo suxerir a modificación, reforma ou mellora do proxecto de intervención arqueolóxica cando así se estime procedente, o que se notificará ao promotor suxeríndolle a emenda ou mellora do proxecto presentado.5. Este informe será remitido xunto co proxecto de intervención arqueolóxica á Dirección Xeral de Patrimonio Cultural para a súa autorización.6. Autorizada a actuación arqueolóxica, para o outorgamento da licenza municipal observarase o seguinte: a) No caso dos controis, o Concello, previo informe da Unidade municipal de arqueoloxía, concederá licenza de obra condicionada á realización do control arqueolóxico nos termos nos que foi autorizado. b) No caso das sondaxes, o Concello, previo informe da Unidade municipal de arqueoloxía, concederá licenza de movemento de terras para a execución do proxecto arqueolóxico, exclusivamente.7. O/a arqueólogo/a director das obras/movementos comunicará por escrito e coa suficiente antelación o inicio da intervención arqueolóxica á Unidade Municipal de Arqueoloxía e á Dirección Xeral de Patrimonio Cultural.8. A aparición de restos arqueolóxicos “in situ” durante a execución dos traballos deberá ser comunicada, de xeito inmediato, á Unidade Municipal de Arqueoloxía e á Dirección Xeral de Patrimonio Cultural. No caso dos controis, as obras quedarán paralizadas puntualmente no lugar do achado ata que se determinen as medidas ou cautelas oportunas.9. A Unidade municipal de arqueoloxía efectuará o seguimento e inspección da intervención arqueolóxica ata a súa finalización, sen prexuízo daquel que, de ser o caso, poda realizar a Consellería de Cultura.10. Rematada a intervención o/a arqueólogo/a director das obras/movementos comunicarao por escrito, no día seguinte ao remate dos traballos, tanto ao Concello como á Dirección Xeral de Patrimonio Cultural e achegará ao Concello de Vigo, no prazo máximo de 10 días, catro exemplares dun informe valorativo que deberá conter a información gráfica, fotográfica e escrita imprescindible para unha correcta valoración dos restos aparecidos.11. Este informe valorativo deberá conter como mínimo a seguinte documentación: a) Resumo descritivo dos resultados, que conteña: - Descrición metodolóxica. - Interpretación estratigráfica. - Descrición de estruturas e restos materiais. b) Conclusións e valoración. c) Proposta de continuación ou non da intervención arqueolóxica. d) Planos de situación: un xeral e outro do soar. e) Plano no que se especifiquen as zonas obxecto da intervención. f) Plantas e perfís estratigráficos. g) Fotografías xerais da intervención. h) Fotografías de detalle: perfís, estruturas, materiais, etc. O Concello remitirá o informe valorativo á Dirección Xeral de Patrimonio Cultural xunto co informe da Unidade municipal de arqueoloxía. No informe municipal proporase a liberación da cautela arqueolóxica ou a continuación das obras (segundo o caso), ou a necesidade de ampliar a intervención arqueolóxica e/ou ben a proposta de conservación dos restos arqueolóxicos localizados.12. A Dirección Xeral do Patrimonio Cultural resolverá sobre o que estime oportuno, comunicando a súa resolución ao Concello de Vigo. A Unidade Municipal de Arqueoloxía emitirá informe sobre a viabilidade da concesión da licenza e as condicións establecidas na resolución da devandita Dirección Xeral, ou propoñendo outras medidas de actuación complementarias. Se fora necesario ampliar a actuación arqueolóxica ou ben se plantexa a conveniencia de conservar restos arqueolóxicos, o promotor das obras deberá presentar e tramitar un novo proxecto arqueolóxico, de acordo co establecido na lexislación de patrimonio vixente. O proxecto deberá ser informado pola Unidade Municipal de Arqueoloxía e autorizado pola Consellería de Cultura.13. No prazo de seis meses dende a finalización dos traballos, entregarase á Consellería e ao Concello unha Memoria técnica sobre a actuación arqueolóxica na que se relacionen e identifiquen os restos aparecidos dende unha perspectiva histórica, en relación á evolución e orixes do conxunto. Xuntarase copia en formato dixital que inclúa os planos, debuxos e fotografías. En calquera caso o/a director/a dos traballos poderá solicitar, ao remate da actividade, a substitución da obriga de presentar memoria técnica pola presentación dunha memoria interpretativa, de acordo cos requirimentos establecidos no art.11 do Decreto 199/1997.14. Tamén se poderá tramitar, logo da solicitude motivada, o proxecto de intervención arqueolóxica con carácter previo e independente da presentación dun proxecto de obra ou intervención, debendo neste suposto solicitarse licenza específica para os movementos de terra ligados á actuación arqueolóxica e contar cun estudo específico de seguridade e saúde cando sexa preceptivo. Neste caso o proxecto de intervención deberá prever a realización de sondaxes. A cota das sondaxes deberá acadar o substrato natural.15. Nos supostos excepcionais nos que exista risco de destrución inmediata de restos arqueolóxicos estarase ao estipulado no art.4 do Decreto 199/1997.16. O Concello, no ámbito das súas respectivas competencias e sen prexuízo das sancións que procedan, poderán determinar a paralización inmediata das obras no caso de incumprimento desta normativa e/ou do establecido na lexislación urbanística e de patrimonio vixentes.1. O Concello de Vigo, previo informe da Unidade municipal de arqueoloxía, elevará proposta ao órgano competente da Consellería de Cultura para a conservación e/ou posta en valor daqueles restos arqueolóxicos que aparezan no ámbito cando, pola súa entidade e natureza, sexan susceptibles de ser conservados.2. No caso de resolución favorable da Consellería de Cultura, o promotor das obras deberá presentar no Concello un proxecto arqueolóxico de acordo co establecido na lexislación de patrimonio vixente, que deberá ser informado pola Unidade municipal de arqueoloxía e autorizado pola Consellería de Cultura.3. O proxecto de obra definitivo deberá ser compatible coa conservación dos restos arqueolóxicos e autorizado pola Consellería de Cultura.1. Comprende ás zonas rotuladas coa letra R maiúscula inserta nun cadrado, nos planos de ordenación deste Plan Especial.2. Nesta área de ordenanza distínguense dúas subáreas: 2.1. Subárea de parcelas existentes, identificadas coas letra R maiúscula inserta nun cadrado, nas que se protexe o parcelario existente.2.2. Subárea de condominios, identificada coa letra R maiúscula inserta nun cadrado e mais coa letra “C”, que son as parcelas destinadas a agrupacións en réxime de condominios da condición nº 2, dos especificados no artigo 5.2.1.2 b) da normativa urbanística do PXOM. A esta zona de ordenanza lle serán de aplicación as condicións da ordenanza 10 de Edificación residencial exterior do vixente PXOM 08, coas determinacións específicas que se regulan nos seguintes artigos, que prevalecerán sobre as determinacións da dita ordenanza 10; agás na parcela 64, á cal non lle resultarán de aplicación as determinacións específicas desta ordenanza, e polo tanto, rexerase integramente polas determinacións da ordenanza 10 de Edificación residencial exterior. Defínese o seguinte réxime particular de usos: Uso característico: Residencial, clase vivenda, categoría 1ª Unifamiliar Usos compatibles no mesmo edificio: segundo o réxime do PXOM para a ordenanza 10, no apartado 2 do artigo 9.10.23 das NN. UU., agás usos industriais que se considerarán expresamente prohibidos. Usos tolerados ou permitidos provisionalmente: os usos culturais, recreativos e festivos esporádicos, sometidos a autorización administrativa, aos que se refire a normativa do PXOM nos artigos 5.1.15 e 2.1.7. Usos prohibidos: Industrial, ademais dos non especificados expresamente nos apartados anteriores e nos de referencia.1. Na subárea (R) de parcelas existentes, estas non serán susceptibles de parcelación nin de agrupación. A condición de parcela mínima será a establecida no artigo 9.10.5 para a ordenanza 10 do PXOM.2. Na subárea de condominios (RC), a parcela mínima obterase mediante a agrupación de parcelas nunha única en réxime de condominio, ou réxime similar de copropiedade. Establécense tres agrupacións de parcelas en condominio denominadas C1, C2 e C3, coas seguintes características: 3. Aquelas partes das parcelas que deban manterse libres de ocupación pola edificación, deberán, en xeral, manter a topografía existente, sen prexuízo dos abancalamentos imprescindibles para a implantación da edificación, que deberán resolverse coas limitacións do artigo 9.10.17 das normas urbanísticas xerais do Plan Xeral, sen que ningún muro de contención visto poda superar os 2 (dous) metros de altura e, en todo caso, deberán estar separados das fincas lindeiras por unha distancia igual á altura do muro ou terraplén. Admítense na zona de ordenanza tódalas obras nos edificios, obras de demolición e obras de nova planta. Nas obras de nova planta, ampliación, substitución e de reestruturación xeral deberán eliminarse os elementos discordantes que figuran reflectidos no plano I.11e na relación contida no seguinte cadro: Tódolos proxectos de obras deberán conter unha xustificación da súa integración paisaxística, de xeito análogo ao utilizado no estudo de visibilidade do Plan especial.1. Na subárea de parcelas existentes a ocupación máxima permitida será: - a regulada no artigo 9.10.9 da normativa urbanística do PXOM para as parcelas edificadas, - nas parcelas vacantes de edificación, ou nas que se executen obras de nova planta ou substitución, a ocupación máxima sobre rasante de cada un dos sólidos será a de un cadrado de 12x12 metros.2. Na subárea de condominios delimítanse no plano de ordenación unhas áreas de movemento en planta da edificación sobre rasante onde poderán situarse tanto os sólidos como o número máximo de vivendas especificados no cadro do artigo 3.3.4 anterior para cada zona de condominio. A ocupación máxima sobre rasante de cada un dos sólidos será a de un cadrado de 12x12 metros, cunha separación mínima entre os sólidos de 4 metros.3. O aproveitamento no subsolo, tanto para garaxe aparcamento como para plantas semisoterradas ou cimentacións, están condicionadas ao determinado na Ordenanza PA de protección arqueolóxica, no artigo 3.2.2 destas normas.1. En canto á altura máxima na subárea de parcelas existentes: - nas parcelas xa edificadas, en caso de obra nova ou ampliacións, a altura máxima da edificación non poderá superar, en ningún caso, a cota da edificación existente, e no caso das discordantes por causa da altura non poderán sobrepasar coa cota de cornixa as visuais estudadas no estudo de visibilidade. - nas parcelas vacantes de edificación, a altura máxima da nova edificación non poderá superar co nivel de cornixa as visuais estudadas no estudo de visibilidade. Para conseguir unha maior integración paisaxística permitirase rebaixar a cota de referencia da medición das alturas, para non interferir nas visuais dende os xardíns (punto A) á torre do Pazo de Castrelos (punto B), que permitan a visión da espadaña da igrexa parroquial. En todo caso non se poderá superar a altura máxima de dúas plantas e 7 metros á cornixa. Os proxectos suxeitos á licenza, comunicación previa ou outra forma de autorización administrativa, deberán conter unha xustificación do disposto neste apartado, en canto ao cumprimento da altura máxima, cuns criterios análogos aos empregados no estudo de visibilidade deste plan especial.2. Na subárea de condominios as seccións-tipo nas que se fixan as cotas de referencia da planta baixa (c. r. p. b.) e as liñas máximas de cornixa (l. m. c.), que en ningún caso poderán superar a altura máxima de dúas plantas e 7 metros, para as áreas de movemento e que servirán de referencia para a comprobación de implantación sobre o terreo dos proxectos obxecto de licenza, comunicación previa ou outra forma de autorización administrativa, serán as que figuran nos planos de ordenación P-01 e P-02, e se reproducen a continuación para cada un dos condominios: 3. As cotas que figuran en ditas seccións-tipo deben considerarse susceptibles de precisión a partir de levantamentos topográficos máis detallados. Non obstante os proxectos suxeitos á licenza, comunicación previa ou outra forma de autorización administrativa, deberán conter planos en planta e sección que xustifique que o volume se integra, tanto en planta como en sección, nas áreas de movemento definidas neste plan, de acordo cos seus criterios.3.3.8. Condicións estéticas Os materiais e técnicas construtivas a empregar nesta área de ordenanza serán os tradicionais da zona, con muros de peche e fachada en cachotería ou cantería de granito. As cubertas serán a dous ou catro augas de tella cerámica curva; e os seus planos serán continuos, sen quebras nas súas vertentes, planos ou faldóns, non permitíndose petos nin mansardas sobre o último forxado. Sobre o último forxado permítense cubertas inclinadas nas condicións do artigo 9.10.14 das normas urbanísticas do PXOM. En canto aos ocos de fachada deberán ser de proporción vertical con carpinterías de madeira. Prohíbese a utilización de cores vivas ou texturas que supoñan unha alteración importante para a imaxe do conxunto. Recoméndanse como cores a gama dos grises, ocres e beixes. Inclúe toda a superficie delimitada polo PXOM de Vigo como sistema xeral de espazos libres e zonas verdes, con independencia da titularidade pública ou privada actual. Figura no plano de ordenación identificado por tramas de cor gris.1. Con carácter xeral, destínase ao Uso recreativo e forestal, prohibíndose as obras de edificación, agás as seguintes: a. Instalacións de carácter provisional para fines científicos que non requiran modificación do medio físico superficial ou subterráneo, nin interfiran no equilibrio ecolóxico da zona na que se sitúen. b. Obras de mellora dos camiños e vías ordenadas, que non supoñan alteración física e se realicen mediante intervencións integradas na contorna. c. Obras de eliminación ou soterramento das liñas de tendido aéreo existentes e retirada dos elementos destas que estean fóra de servizo.2. A efectos de uso esta área subdivídese en 3 subáreas: Correspóndese coa subárea delimitada no plano de ordenación como de uso recreativo. Nela autorízase o Uso recreativo e de reunión, categoría 13ª, reunión e espectáculos ao aire libre e, en xeral, os usos relativos ao lecer e o esparcemento. Nesta subárea, e coas cautelas arqueolóxicas específicas, autorízanse obras de mantemento, reposición ou obra nova de instalación de mobiliario para áreas de pícnic ou xogos infantís ou deportivos. Nesta subárea autorízanse os usos relativos á protección ambiental, de explotación de recursos primarios compatibles coas finalidades do presente Plan Especial. Únicamente autorízanse plantacións forestais de especies autóctonas en substitución das actuais alóctonas, cos criterios establecidos no mantemento de superficies arboradas existentes como uso forestal de protección ou produción, de acordo coas características especificadas no Capítulo 7 destas Normas e coas cautelas arqueolóxicas do Capítulo 2. Nas vías forestais permítese o uso rodado de vehículos de gardería, emerxencia e mantemento nas vías reflectidas no Plano P-01. Na zona de monte grafiada nos planos de ordenación cunha trama superposta a trazos ondulados sobre a trama de monte público, autorízanse as reservas para aparcamentos ao servizo do uso recreativo e dotacional do ámbito. As ditas reservas de aparcamento proxectarase mediante técnicas que permitan a súa integración paisaxística na contorna. Os proxectos de obras para estas zonas de aparcamento integrarán a vexetación, tanto no seu firme, mediante a utilización de rellas autodrenantes, como en superficie, mediante a plantación dunha árbore (especie a empregar Carpinus betula) para o aporte de sombra cada 5 prazas. Para a execución do vial alternativo a media ladeira previsto no PXOM será necesario un previo estudo de tráfico que acredite a súa necesidade e a inexistencia de alternativas. De resultar inevitable a súa execución, someterase ás cautelas arqueolóxicas da presente normativa que lle resulten de aplicación. O seu trazado deberá insertarse nas liñas de trazos que figuran neste Plan Especial, axustándose ao trazado actual do camiño da Xiña, incluíndo nos 10,50 metros de sección prevista a totalidade de elementos e estruturas de contención (muretes ou noiros) necesarios, procurando minorar as súas alturas utilizando preferentemente solucións integradas coa contorna, coa posible incorporación de sendeiros ecolóxicos, carril-bici, etc. A sección transversal deste vial descomporase nun sendeiro peonil e ciclista, con pavimento permeable e unha calzada de 6 metros para vehículos, a diferentes rasantes. As estruturas de contención deberán escalonarse e configurarse con materiais integrables na paisaxe (muros verdes, cachotería de pedra do lugar, etc.) e acompañarse de reforestación liñal e de apantallamentos puntuais. O proxecto de urbanización deberá estudar en detalle e dar solución, ao correcto drenaxe das augas naturais superficiais e subterráneas, tendo en conta a existencia na ladeira de minas de auga que abastecen os Xardíns do Pazo de Castrelos. Comprende as superficies cualificadas como de equipamentos polo PXOM e figura identificada por unha trama cuadriculada nos planos de ordenación, agás a parcela de ASPANAEX, que está incluída nesta ordenanza aínda que non teña a dita trama. Inclúese tamén a zona de ampliación da escola unitaria Mestres Goldar prevista neste Plan Especial. En xeral regúlase polas disposicións xerais do Titulo V, Capítulo 5.5 e do Título IX, Capítulo 9.13 do PXOM, coas precisións que se establecen neste Plan Especial. Defínese o seguinte réxime particular de usos: Ademais do réxime de usos do artigo 9.13.32 das NN. UU. do PXOM autorízase como uso compatible o uso Recreativo e reunión en todas as súas categorías. Baixo o campo de fútbol, na zona sinalada nos planos de ordenación autorízase como uso compatible o uso de garaxe aparcadoiro en todas as súas categorías. Ademais do réxime de usos do artigo 9.13.20 das NN. UU. do PXOM, autorízanse como usos compatibles no mesmo edificio: o uso recreativo e reunión en todas as categorías, o uso de servizos públicos, categoría 15ª, o uso de Administración Pública, categoría 16ª, e o uso asistencial, categoría 10ª, sen residencia. Ademais do réxime de usos do artigo 9.13.22 das NN. UU. do PXOM autorízanse como compatibles na parcela: o uso de educación, categorías 6ª e 7ª, e o uso residencial, categoría 3ª de residencia comunitaria.1. O pavillón deportivo e a bancada do campo de fútbol considéranse consolidados. Nas instalacións deportivas unicamente se permiten obras de mantemento, conservación, consolidación, recuperación, restauración, acondicionamento, reestruturación e reconstrución completa, quedando prohibidas obras de ampliación nin en altura nin en ocupación, agás no caso da bancada existente no que permitirase a súa ampliación na área de movemento reflectida no plano P-01. As aliñacións, rasantes e alturas nesta subzona serán as das edificacións existentes que aparecen reflectidas no plano de ordenación.2. No campo de fútbol permítense obras de mantemento, conservación e acondicionamento. Así mesmo, permítense obras de reestruturación co exclusivo fin de situar baixo o nivel actual do terreo de xogo, instalacións dedicadas a aparcamento e complementarias do campo de deportes (vestiarios, almacéns e oficinas de clubs), dentro da zona sinalada nos planos e ocupando o noiro existente.3. As construcións emprazadas ao redor do campo de fútbol considéranse que teñen impacto paisaxístico e calquera intervención sobre elas requirirá dun estudo de integración paisaxística que se anexará ao proxecto de obras.4. Os galpóns de vestiarios actuais considéranse fóra de ordenanza, non permitíndose obras sobre eles de ampliación ou mellora, debendo ser integrados na bancada ou situados baixo rasante do terreo de xogo na área de movemento definida en planos, cando elo sexa compatible co cumprimento da normativa do presente Plan Especial.5. Na parcela da Escola Unitaria Mestres Goldar e zona de ampliación, rexerán as condicións derivadas da catalogación que figuran na ficha particular de catálogo, e para as posibles ampliacións as determinacións da ordenanza 9.13, sección 4ª do PXOM.6. Para protexer a contorna do cemiterio parroquial, as novas edificacións deberán gardar un recuado mínimo de 10 metros aos lindeiros norte e sur do cemiterio. Comprende a parcela nº 1 do parcelario (ASPANAEX), os viais do camiño de Corredoura e subida do camiño de Corredoura. Figura rotulado coas siglas “AP” no plano de ordenación. A parcela de ASPANAEX regúlase polo disposto no artigo 3.5.2. c) do presente Plan Especial e o resto desta área destínase a viario público configurado como elemento de protección visual e corredor peonil de comunicación entre o Parque de Castrelos e a Praza da Igrexa de Castrelos.1. As obras de edificación na parcela de ASPANAEX suxéitanse á definición dunha área de movemento en planta e unha sección tipo, que figuran nos planos de ordenación P-01 e P-02, e no esquema de sección nestas normas.2. A área de movemento en planta deixa libre unha franxa de protección de 10 metros ao testeiro do Oeste cara á rúa Corredoura, que deberá ser apantallado mediante a plantación de especies arbóreas coas características de especie e porte definidas no artigo 3.7.15 destas normas. Polo lindeiro Norte, co camiño da Faldriqueira, deberá respectarse un recuado de 6 metros en continuidade coas rasantes de dito camiño, que deberá ser arborado segundo o disposto no artigo 3.7.15. Permitirase, que de xeito puntual, existan zonas sen vexetación nas ditas franxas de protección para permitir o acceso de vehículos á parcela. Os proxectos de obra que se sometan a licenza, comunicación previa ou outra forma de autorización administrativa, conterán unha definición adecuada destas franxas e incluirán o seu arborado.3. Na sección-tipo transversal defínese a rasante de referencia da planta baixa e a liña de cumieira máxima calculada segundo unha visual de observación do campanario da igrexa parroquial por parte dun observador de 1,70 m. de altura situado na beirarrúa oposta na rúa Corredoura. A liña de cumieira da edificación non poderá superar esa liña en ningún punto da semiparcela situada ao norte de dito eixo. Na semiparcela situada ao sur poderase superar a liña de cumieira por algún elemento da edificación coa limitación de 12 metros dende a rasante de referencia da planta baixa.4. As seccións-tipo nas que se fixan as cotas de referencia da planta baixa (c. r. p. b.) e as liñas máximas de cumieira (l. m. c.) nas áreas de movemento e que servirán de referencia para a comprobación de implantación sobre o terreo dos proxectos obxecto de licenza, comunicación previa ou outra forma de autorización administrativa, serán as que figuran no plano de ordenación P-02, e se reproducen a continuación: 5. As cotas que figuran en ditas seccións deben considerarse susceptibles de precisión a partir de levantamentos topográficos máis detallados. Non obstante, os proxectos obxecto de licenza, comunicación previa ou outra forma de autorización administrativa, deberán conter planos en planta e sección nas que xustifique que o volume se integra, tanto en planta como en sección, nas áreas de movemento definidas neste plan, de acordo cos seus criterios.6. A ocupación baixo a rasante de referencia poderá chegar ata o 80 % da superficie de parcela, coas únicas limitacións do disposto no punto 2 deste artigo ou as derivadas da normativa de cautela arqueolóxica na área 3, no artigo 3.2.2 destas normas.7. As condicións particulares desta ordenanza soamente serán de aplicación ás novas edificacións que se soliciten na parcela, e ás existentes unicamente no caso de que se leven a cabo sobre elas obras de reestruturación xeral, ampliación e/ou substitución.8. As partes da parcela libres de ocupación pola edificación deberán, en xeral, manter a topografía existente, sen prexuízo dos inevitables abancalamentos derivados da implantación da edificación, que deberán resolverse coas limitacións do artigo 9.9.17 das normas urbanísticas xerais do Plan Xeral sen que ningún muro de contención visto poda superar os 2 (dous) metros de altura e, en todo caso, deberán estar separados das fincas lindeiras por unha distancia igual á altura do muro ou terraplén.9. Proponse evitar a percepción dun volume unitario, mediante a fragmentación en corpos de menor tamaño, maclados e escalonados, e a utilización de cambios de materiais, texturas ou cores, dentro dunha gama cromática que non supoña unha alteración importante da imaxe do conxunto. Para mellor integración na contorna xustifícase a continuidade da topografía nos bordes da parcela co camiño da Faldriqueira e terreos colindantes, e a posibilidade de utilizar cubertas planas accesibles, preferentemente vexetais. Para garantir a accesibilidade e a conexión das dúas áreas de movemento reflectidas no plano de ordenación (a este e a oeste) permítese a execución dun único corredor que non poderá exceder de 3,50 metros de altura e cun largo máximo de 3,00 metros, que non superar a altura máxima de cumieira fixada nas seccións-tipo.10. Co proxecto básico obxecto de licenza, comunicación previa ou outra forma de autorización administrativa, presentarase un estudo de integración paisaxística no que deberán empregarse técnicas gráficas de representación e simulación visual (modelizacións 3D, montaxes fotográficas, etc.) tendo en conta o carácter visual da paisaxe obxecto do proxecto, no que se aprecien e xustifiquen as medidas de integración paisaxística adoptadas para dar cumprimento aos obxectivos anteriores. Dita documentación deberá someterse a informe da Consellería de Cultura.1. O presente Plan Especial define catro áreas de fraxilidade paisaxística reflectidas no plano P-01, que se identifican por t ramas a trazos de cruces e frechas, rotuladas coas siglas PP1, PP2, PP3 e PP4, coas características e normativa particular que se recolle nos artigos seguintes.1. Comprende a superficie duns 13.935 m2, altamente urbanizada e dedicada a usos sociais, recreativos e deportivos, que se delimita no plano P-01 coa referencia “PP1”. 2. Co fin de dispensar un tratamento diferenciado por zonas de características ou problemáticas homoxéneas, a Área 1, divídese, a súa vez, nas tres subáreas que se describen nos artigos 3.7.4, 3.7.5 e 3.7.6.1. Darase continuidade ás plantacións existentes, ordenando e mellorando os aspectos estéticos e culturais da vexetación, dado que se trata de terreos nos que a vexetación está altamente antropizada, con escasos ou nulos exemplares vexetais propios.2. Soamente se permitirán actuacións compatibles coa conservación, protección, consolidación e posta en valor do xacemento Castro do Monte da Mina, en cuxo ámbito de aplicación se atopa esta área e non se permitirán outros usos que os propiamente agropecuarios tradicionais.3. Non se permitirán plantacións de arborado de grande porte, agás no cumio do outeiro cando teña por obxecto corrixir o impacto visual das construcións existentes.1. As accións de integración paisaxística orientaranse nesta subárea a suavizar a dureza da súa fachada visual, polo que o axardinamento da superficie que delimita deberá iniciarse dende o propia construción existente.2. Nas labores de axardinamento ou plantación unicamente poderán empregarse as seguintes especies: ficus repens, magnolia soulangiana, ficus cárica, prunus avium, prunus cerasífera e/ou citrus dulcis.1. As accións de integración paisaxística orientaranse á redución do impacto visual do Centro da Asociación Veciñal sobre Val do Fragoso, a evitar as escorrentías e anegación do solo de acceso a esta área dotacional e a acadar unha formación ordenada da área recreativa con vistas sobre a Ría de Vigo e sobre a cidade.2. Toda actuación ou intervención sobre a flora nesta subárea, dirixirase ao mantemento e mellora da existente mediante accións tendentes a un correcto tratamento da vexetación existente.3. Nas labores de axardinamento ou plantación unicamente poderán empregarse as seguintes especies: Fagus sylvatica, Quercus robur, Liridendron tulipifera, Liquidambar styraciflua, Laurus nóbilis, Pinus pinea, Euonymus europaeus, Camelia japonica, Magnolia grandiflora, Magnolia soulangiana, Lagerstroemia índica, Bougambilaea glabra, Whisteria sinesis, Jasminun officinali, Jasminun mensyi e Eleagnus pungens.1. As accións de integración paisaxística orientaranse á execución de plantacións perimetrais sobre as superficies anexas ao campo de fútbol e os norios resultantes expostos a unha acción erosiva debido á forte pendente existente.2. As labores de plantación tamén dirixiranse á substitución, na medida do posible, da rede perimetral por unha plantación de especies de dendrometrias piramidais ou oblongas dende o pé -base- e alturas de vexetais non superiores a 20 ml.3. Sen prexuízo do disposto no apartado anterior, nos traballos de axardinamento ou plantación unicamente permitirase o emprego das seguintes especies: Quercus robur e Carpinus betula fastigiata -alternas-, Ulex europaeus, Mahonia aquifolim e Lavandula officinalis. Comprende unha superficie duns 14.362 m2 situada na aba de poñente, entre o edificio da asociación de veciños e o camiño da Xiña, identificado coa rotulación PP2 no plano P-01.1. Procurarase a recuperación da vexetación autóctona e favorecer a biodiversidade da fauna e da flora, coa intención de crear un corredor natural entre o Parque de Castrelos e o Monte da Mina.2. Soamente se permitirán actuacións compatibles coa conservación, protección, consolidación e posta en valor do xacemento Castro do Monte da Mina, dentro de cuxo ámbito de protección se atopa esta área, e non se permitirán outros usos que os propiamente agropecuarios tradicionais.3. Non se permitirán plantacións de arborado de grande porte, agás no cumio do outeiro cando teña por obxecto corrixir o impacto visual das construcións existentes.4. Nesta subárea non se poderán plantar árbores que alcancen unha altura que limite a perspectiva visual desde a plataforma superior do monte.1. As labores de axardinamento ou plantación se realizarán con especies arbustivas e matas con sistema radicular somero de forma que garanta a penetración das raiceiras nunha mínima profundidade <30 cm, fixe o solo e aporte compostos nutricionais.2. Respectaranse aqueles vexetais autóctonos que broten de forma espontánea.3. As novas plantacións realizaranse con especies cespitosas e arbustivas que consoliden e eviten a acción erosiva dos axentes atmosféricos.4. Realizaranse labores de sementado de cespitosas ventureiras para a formación de praderías sobre unha superficie aproximada de 10.000 metros cadrados que se conformarán basicamente pola mestura de: Poas (P. pratensis, P. annua e P. angustifolia), Festucas (F. arundinacea, rubra e pratensis), Lolium perenne e Trifoliun repens.5. Ademais das especies cuxo emprego se permite noutros apartados do presente artigo, permitirase a plantación das seguintes especies: Rucus aculeatus, Pteridium aquilinum, Digitalis purpúrea, Ulex europaeus, Citisus escoparius, Genista triacantos, Crataegus monogyna e Calluna vulgaris.6. Eliminaranse aquelas especies alóctonas presentes nesta área que carezan de interese ou valor ornamental e só poderá permitirse o seu mantemento no caso de tratarse de elementos vexetais especialmente representativos da especie en porte e forma.1. Comprende unha superficie de 34.480 m² do resto do monte, identificada no plano P-01 coa rotulación PP3, actualmente ocupada cunha plantación basicamente de especies alóctonas -alcolitos e acacia negra- e carente de substrato arbustivo.2. Esta Área subdivídese en dúas zonas: zona de avesedo e zona de solaina segundo as condicións de soleamento.1. Reverter o uso desta superficie por unha unidade ou patrón paisaxístico coherente coa súa área xeográfica, formando un bosque mesturado de frondosas –carballeira- e favorecer a interacción destas árbores co medio.2. Lograr un patrón paisaxístico definido que marque as diferentes épocas estacionais do ano e sirva como fito dun dos centros urbanos da cidade como é o barrio das Travesas.3. Na PP3 as árbores que se poidan plantar non ocultarán as vistas urbanas e as da ría de Vigo que se observan desde o alto do monte, nin impedirán a conexión visual desde este punto coa igrexa parroquial de Santa María de Castrelos e co pazo de Castrelos.1. Substituiranse paulatinamente as especies implantadas actualmente polas especies caducifolias propostas no presente Capítulo, a fin de incrementar a riqueza florística do monte. No caso de producirse unha deforestación moi acusada, adoptaranse as medidas axeitadas para evitar a perda do substrato e nutrintes.2. Nos traballos de axardinamento e plantación que se leven a cabo na Zona de avesedo unicamente poderán empregarse as seguintes especies: Fagus sylvática, Castanea sativa, Fraxinus excelsior, Corylus avellana, Ilex aquifolium. No sotobosque empregarase: Deschampsia flexuosa, Pteridiumaquilinum, Rhamnus frangula, Ulex europaeus e Lavandula stoechas.3. Nos traballos de axardinamento e plantación que se leven a cabo na Zona solaina únicamente poderán empregarse as seguintes especies: Quercus robur, Quercus suber, Pinus pinaster, Castanea sativa, Ilex aquifolium, Erica arbórea, Corylus avellana e Crataegus monogyna. No sotobosque empregaranse: Erica cinerea, Calluna vulagris, Pteridiumaquilinum e Proas, Festucas e Lolium. Comprende a superficie de 4.386 m² localizada na zona inferior do ámbito e delimitada no plano P-01 coa rotulación PP4, que inclúe un tramo da rúa Corredoira, o camiño da Faldriqueira, un tramo da rúa Mestres Goldar e a Praza da Igrexa. Esta área serve de nexo entre o Pazo de Castrelos e o conxunto formado polo cemiterio e a Igrexa de Santa María de Castelos. Esta conexión está interrompida na actualidade polo muro de peche dos xardíns do pazo ao tapiarse a porta que o unía coa igrexa. Recuperar a antiga porta preexistente sobre o muro do xardín, modificar a pavimentación da rúa de conexión entre os espazos culturais e plantar arborado que faga a función de pantalla evitando o impacto causado pola construción dun centro educativo.1. A reurbanización deberá realizarse con materiais que non distorsionen cos bens existentes.2. Nas labores de axardinamento ou plantación empregaranse especies similares á existente na vexetación do Pazo prolongando a súa imaxe ata o adro da Igrexa. Fóra destes supostos, unicamente poderán utilizarse as seguintes especies: Quercus robur e Quercus robur fastigiata.3. As plantacións e a urbanización da rúa Corredoira e do camiño Faldriqueira permitirán, de xeito puntual, o acceso de vehículos á parcela de ASPANAEX.4. Os muros tradicionais da rúa Mestres Goldar fóra das aliñacións, integraránse no espazo público viario de acordo co exposto no estudo de muros contido neste plan especial. O Plan Especial ten natureza de disposición de carácter xeral polo que contra este acordo poderá interpoñerse recurso contencioso-administrativo, no prazo de dous meses, a partir do día seguinte da súa publicación, de acordo co artigo 46.1 da LRXCA, perante a Sala do Contencioso-Administrativo do Tribunal Superior de Xustiza de Galicia, sen prexuízo do exercicio das accións legais que se estimen convenientes. Vigo, 15 de abril de 2015.—A Vicepresidenta da Xerencia Municipal de Urbanismo (Resolución 08.02.2013), James Alexander Berdun Pon.